Drapet i Nord-Odal: Politiet etterforsker gjeldskonflikt
Vennen (44) ble drept på en hytte torsdag kveld. Tore Svendsen forteller nå om kameratens pengeproblemer – og politiet ser på gjeld som et mulig motiv. Han sørger over tapet av en av sine aller beste venner. Sent torsdag kveld ble en 44-åring erklært død på en hytte i Nord-Odal.  Lillebroren i 30-årene ble pågrepet og siktet for drapet, men løslatt i går etter svekket mistankegrunnlag. Han nekter straffskyld. – Jeg fikk et inntrykk av at han ikke hadde hatt det så veldig bra de siste månedene, men han sa heller ikke hva det gjaldt. Jeg fikk inntrykk av at det handlet om penger, sier Tore Svendsen om den drepte vennen.  Han forteller at kameraten hadde fått økonomiske problemer og at det var flere som skyldte penger til avdøde.  – Det var snakk om flere hundre tusen kroner, sier Svendsen.  Politiet: Økonomi mulig motiv Politiadvokat Christine Lundstein fra Innlandet politidistrikt bekrefter at de etterforsker økonomiske motiv. – Vi er kjent med at det skal være snakk om økonomisk gjeld. Dette er blant det vi ser på. Vi kartlegger avdøde og omstendighetene rundt, deriblant det økonomiske, sier Lundstein til VG. Hun vil ikke kommentere hvorvidt konflikt rundt økonomi har vært tema i avhør.  – Det vi kan si, er at dette er en del av omstendighetene når vi ser på hva som kan være et mulig motiv, sier Lundstein.  Politiadvokat Lundstein forteller imidlertid at konfliktene de er blitt kjent med, ikke har vært mellom avdøde og siktede. – Jeg frykter at det er en gjeldskonflikt som er bakgrunnen for drapet. Min klient, far til avdøde, er veldig fortvilet, sier bistandsadvokat John Arild Aasen. I fjor: Vold med jernstenger Ifølge VGs opplysninger var den drapssiktede broren i 30-årene og den nå avdøde broren (44) innblandet i en dramatisk voldshendelse sent på kveld 28. februar i fjor. Det ble observert bruk av jernstenger.  – Det er snakk om to parter og til sammen fire personer, sa Vegard Rød i Øst politidistrikt til lokalavisen Raumnes. Slåsskampen fant sted på Hvamsvegen i Årnes og alle fire ble sendt til legevakten med skader. Politiadvokat Lundstein forteller at voldshendelsen 28. februar i fjor inngår i etterforskningen.  – Vi kartlegger forhistorien for fullt og eventuelle konflikter som har vært tidligere, sier hun. Men de to brødrene – den avdøde og drapssiktede – hadde et «veldig godt forhold», ifølge bistandsadvokat John Arild Aasen.  Svekket mistanke Det var lillebroren som varslet helsevesenet om at storebroren var skadet klokken 23.20 torsdag kveld, før han så ble siktet og pågrepet.  Lørdag ble han løslatt av politiet. Både forsvarer Petter Bonde og bistandsadvokat John Arild Aasen omtaler storeboren som skutt. – Vi har sett på hva vi har av opplysninger og etterprøvd det siktede har forklart seg om i avhør, sa politiadvokat Christine Lundstein til VG lørdag om løslatelsen av siktede. Lundstein forklarer at siktelsen foreløpig vil bli stående, men at det ikke lenger er sannsynlighetsovervekt for at mannen i 30-årene står bak drapet på sin bror. – Det er behov for mer etterforskning for å avklare dette, sa politiadvokaten lørdag. – Motor for god stemning Tore Svendsen hadde nærmest daglig kontakt med drapsofferet, et vennskap han sier har vart i nærmere 40 år.  – Det beste minnet er at han alltid har vært en humørspreder og blid person. Han var en motor for god stemning. Du visste at det ble en bra fest når han kom, sier Svendsen og fortsetter: – Nå får jeg ikke pratet mer med ham. Alt er så ufattelig jeg har ikke ord, sier Svendsen. VG har vært i kontakt med Petter Bonde, drapssiktedes forsvarer, i forbindelse med det som fremkommer i denne saken. – Jeg ønsker ikke på det nåværende tidspunkt å kommentere den pågående etterforskningen, sier han til VG.
En 44-åring drept på hytte i Nord-Odal torsdag kveld, og lillebror i 30-årene ble først siktet for drapet, men løslatt lørdag. Pengeproblemer og gjeldskonflikt kan ha vært bakgrunnen for drapet, ifølge avdødes venn, Tore Svendsen. Politiet bekrefter at de etterforsker økonomiske motiv og kartlegger avdødes økonomiske situasjon.  Begge brødrene var involvert i en voldsepisode i fjor.